Príloha 1

Návrh 
Štatút splnomocnenca vlády Slovenskej republiky 
pre zavedenie eura
 
Článok 1
Úvodné ustanovenie
Štatút splnomocnenca vlády Slovenskej republiky pre zavedenie eura  vymedzuje postavenie, pôsobnosť a úlohy splnomocnenca vlády Slovenskej republiky pre zavedenie eura (ďalej len „splnomocnenec“). Štatút tiež stanovuje zásady činnosti a organizačné zabezpečenie činnosti splnomocnenca a vzťahy splnomocnenca k orgánom štátnej správy, orgánom územnej samosprávy a iným subjektom.
Článok 2 
Postavenie splnomocnenca
(1)	Splnomocnenca vymenúva a odvoláva vláda Slovenskej republiky (ďalej len „vláda“) 
na návrh ministra financií SR.
(2)	Splnomocnenec je za výkon svojej funkcie zodpovedný vláde SR.
Článok 3 
Pôsobnosť splnomocnenca
(1)	Splnomocnenec koordinuje úlohy zamerané na riešenie problematiky zavedenia eura v Slovenskej republike.

Článok 4 
Hlavné úlohy splnomocnenca
(1)	V rozsahu svojej pôsobnosti splnomocnenec plní úlohy spojené s realizáciou Národného plánu pre zavedenie eura v SR schváleného uznesením vlády SR č. 525/2005.
(2)	Medzi hlavné úlohy splnomocnenca patria:
a)	koordinácia prác na zavedení eura v SR
b)	vedenie spoločných stretnutí vedúcich pracovných výborov
c)	komunikácia s médiami v rozsahu svojej pôsobnosti
d)	aktívna komunikácia s občanmi, podnikateľskou sférou, domácimi aj zahraničnými inštitúciami v rozsahu svojej pôsobnosti
e)	príprava a predkladanie správ o postupe prác na plnení Národného plánu zavedenia eura v SR pre Národný koordinačný výbor
f)	identifikácia možných problémov a navrhovanie riešení
g)	vytváranie celospoločenského povedomia o zavedení eura
h)	príprava odporúčaní pre zodpovedné inštitúcie na zlepšenie postupu ich činností pri zavádzaní eura v SR.
Článok 5 
Zásady činnosti splnomocnenca
(1)	Splnomocnenec sa pri výkone svojej funkcie riadi Ústavou SR, ústavnými zákonmi, zákonmi, právne záväznými aktmi ES/EÚ, inými všeobecne záväznými právnymi predpismi a uzneseniami vlády ako aj  medzinárodnými zmluvami, ktorými je SR viazaná.
(2)	Návrhy, na ktorých realizáciu je potrebný súhlas vlády, predkladá splnomocnenec prostredníctvom podpredsedu vlády a ministra financií SR na rokovanie vlády. Splnomocnenec predkladá návrhy na rokovanie poradných orgánov vlády, ak si to vyžaduje povaha veci.
(3)	Splnomocnenec sa zúčastňuje na zasadnutiach vlády, na ktorých sa prerokúvajú otázky patriace do jeho pôsobnosti za podmienok ustanovených rokovacím poriadkom vlády.
Článok 6 
Vzťahy splnomocnenca k orgánom štátnej správy, orgánom územnej samosprávy
a iným subjektom 
(1)	Splnomocnenec je oprávnený v medziach svojej pôsobnosti žiadať informácie a stanoviská od orgánov štátnej správy, ako aj od organizácií a inštitúcií v ich zakladateľskej a zriaďovateľskej pôsobnosti a spolupracuje s nimi v rámci plnenia svojich úloh.
(2)	Splnomocnenec koordinuje výkon štátnej správy pre oblasť zavedenia eura1).
(3)	Splnomocnenec navrhuje a koordinuje opatrenia v súčinnosti s orgánmi štátnej správy,  orgánmi územnej samosprávy a mimovládnymi organizáciami.
(4)	Splnomocnenec v rámci svojej činnosti spolupracuje s poradnými orgánmi vlády.
(5)	Splnomocnenec spolupracuje s orgánmi územnej a miestnej samosprávy, mimovládnymi organizáciami, medzinárodnými organizáciami a inými subjektmi pri realizácii projektov v oblasti zavedenia eura v SR v rozsahu svojej pôsobnosti.
(6)	Splnomocnenec svoju činnosť vykonáva v úzkej spolupráci s Národným koordinátorom zavedenia eura v SR a s prihliadnutím na odporúčania Národného koordinačného výboru pre zavedenie eura v SR.
Článok 7 
Organizačné, administratívne a materiálno-technické zabezpečenie 
činnosti splnomocnenca 
(1)	Splnomocnenec bude využívať organizačnú štruktúru Úradu vlády SR bez nároku na zvýšenie systémových miest.
(2)	Ministerstvo financií SR bude zabezpečovať administratívnu podporu  pri výkone funkcie splnomocnenca. 
Článok 8 
Finančné zabezpečenie činnosti splnomocnenca
(1)	Finančné zabezpečenie činnosti splnomocnenca sa riadi podľa rozpočtovej kapitoly Úradu vlády Slovenskej republiky.
Článok 9
Zmeny štatútu
(1)	Zmeny štatútu schvaľuje vláda SR. 
Článok 10
Účinnosť štatútu 
(1)	Tento štatút nadobúda účinnosť dňom jeho schválenia vládou SR.

 

 
1)  Zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov